הציפורים (סרט)

עלילה

מלאני דניאלס, אישה צעירה מהחברה הגבוהה, פוגשת במיץ' ברנר, עורך דין, בחנות חיות מחמד בסן פרנסיסקו. ברנר מעוניין לרכוש זוג ציפורי אהבה ליום הולדתה ה-11 של אחותו, ומעמיד פנים שהוא מטעה את דניאלס כאשת מכירות, מה שמכעיס אותה ומוביל אותה לבירור הסיבה להתנהגותו. הוא מזכיר את המפגש הקודם שהיה לו עמה. הוא מסקרן אותה, והיא מוצאת את כתובת ביתו בבודגה ביי שבקליפורניה. היא רוכשת זוג ציפורי אהבה ומגיעה לביתו בהתגנבות ומשאירה בסלון ביתו את זוג הציפורים ומכתב. בעודה עוזבת, מיץ' רואה אותה בתוך סירת המנוע שהיא הגיעה לביתו והולך לפגוש אותה ותוך כדי נסיעה בסירת מנוע שחף מסתער עליה וגורם לחתך בראשה.
במהלך הימים הקרובים ממשיכות התקפות הציפורים, ומתפתחות מערכות יחסים בין מלאני עם מיץ', עם אמו לידיה, עם אחותו הצעירה קאתי, ועם אנני הייוורת, המורה של קאתי, שהייתה בעבר חברתו של מיץ'. אירוע מוזר נוסף מתרחש כאשר מלאני נשארת ללון בביתה של אנני, כששחף מסתער על דלת הכניסה ומת. ההתקפה הבאה מתרחשת במסיבת יום ההולדת של קאתי, שם הילדים מותקפים על ידי שחפיים. באותו ערב, דרוריים ועורבים פולשים לבית ברנר. בהמשך, לידיה מגלה חבר הרוג בחדר השינה שלו כשחלונות חדרו מנופצים, עיניו מנוקרות וציפורים מתות סביבו. לידיה חוזרת הביתה שם היא מנוחמת על ידי מיץ' ומלאני. לידיה מודאגת לגבי הבטיחות של קאתי בבית הספר, ומבקשת ממלאני לבדוק אותה. בעוד מלאני מחכה על ספסל מחוץ לבית הספר, עורבים מתאספים לאט על מתקני מגרש משחקים מאחוריה. מלאני מבועתת כשהיא מגלה את הציפורים. היא מזהירה את אנני, והשתיים מנסות לפנות את הילדים בבטחה. כשהם מתרחקים מבית הספר הציפורים מתקיפות את הילדים ופוצעות כמה מהם.
בעקבות המתקפה מתפרץ ויכוח במסעדה מקומית על ההתנהגות המוזרה של הציפורים. שיכור מאמין שהמתקפות הן סימן של קץ העולם, אבל אם צעירה נוזפת בו ובאחרים על הפחדת ילדיה. גברת באנדי, חובבת אורניתולוגיה, עומדת על כך שלא ייתכן שמיני עופות שונים ישתפו פעולה בלהקה אחת או יתקפו יחד. למרות טענתה, ציפורים תוקפות נהג בתחנת דלק כשהוא ממלא בנזין במכוניתו; הוא מאבד את ההכרה והבנזין ממשיך להישפך החוצה לרחוב. נהג אחר, שאינו מודע לכך שהוא עומד בתוך שלולית גדולה של דלק, לא שומע את אזהרות האנשים במסעדה ומצית סיגר, שומט את הגפרור על הקרקע, וגורם לפיצוץ תחנת הדלק ולאש. הציפורים תוקפות אנשים ומלאני נאלצת לתפוס מחסה בתא טלפון. מיץ' מציל אותה והם חוזרים אל המסעדה, שם מאשימה האם הצעירה את מלאני שהיא הסיבה להתקפות. מלאני ומיץ' מוצאים לאחר מכן את אנני מתה מנקירות הציפורים במרפסת ביתה, ואת קאתי הבוכיה שראתה את מותה של אנני מתוך הבית.
מלאני ומשפחתו של מיץ' מוצאים מקלט בבית ברנר ואוטמים את החלונות בלוחות עץ. הבית מותקף על ידי הציפורים באכזריות רבה יותר מאשר אי פעם בעבר, והן כמעט מצליחות לפרוץ פנימה דרך חסימות העץ שבפתחי החלונות. מיץ' נפגע כאשר כמה ציפורים פורצות דרך החלון ומנקרות את ידיו. בערב, כשכולם עוד ישנים, מלאני שומעת רעשים מהקומה העליונה והולכת לבדוק. היא מגלה כי הציפורים הצליחו להיכנס דרך הגג. הן תוקפות אותה באלימות עד שמיץ' בא ומציל אותה. הוא ולידיה מטפלים בה, אך מגלים שיש לה קטטוניה, והם חייבים להעביר אותה לבית החולים. הציפורים מתקבצות סביב הבית, אך אינן תוקפות כשמיץ', מלאני, לידיה וקאתי בורחים במכוניתם. הרדיו מדווח על התקפות ציפורים אחרות ביישובים הסמוכים. הסרט מסתיים, כשהמכונית עושה את דרכה לאט אל עבר הזריחה דרך להקות אינסופיות של ציפורים המכסות את הקרקע עד האופק.
אין הסבר חד משמעי לאלימות המוזרה של הציפורים אך נרמז כי הציפורים תוקפות בגלל כליאתן של ציפורי האהבה בתחילת הסרט.

פיתוח

ב-18 באוגוסט 1961, התעוררו תושבי העיר קפיטולה שבקליפורניה, ומצאו כי ציפורים מסוג "Sooty Shearwater" חבטו לתוך גגות הבתים שלהם, ורחובות העיר מכוסים בציפורים מתות. בדיווחי החדשות הוצעה הסברה שהרעלת חומצה (הרעלת צדפות הגורמות לשכחה) היא הגורם לאירוע. על פי עיתון מקומי, "סנטה קרוז סנטינל", ביקש אלפרד היצ'קוק עותק של החדשות ב-1961 לשימוש כ"חומר מחקרי למותחן שלו".

ליהוק

היצ'קוק תכנן ללהק את קרי גרנט וגרייס קלי לתפקידים הראשיים של הסרט, אך לא הצליח לעשות זאת. הוא לאחר מכן ליהק את רוד טיילור וטיפי הדרן וחתם עם שניהם על חוזים אישיים (אם כי רק הדרן חזרה לשתף פעולה עם היצ'קוק).

אפקטים מיוחדים

צילומי האפקטים המיוחדים בסצנות מתקפות הציפורים, נערכו באולפני וולט דיסני בידי האנימטור המומחה אב אייוורקס. הוא השתמש בטכניקת "המסך הצהוב", שבה מצולם האובייקט על רקע מסך מואר בספקטרום צר של אורות אדי נתרן שהוכן וצולם מראש.
מכונית הספורט שכיכבה בסרט הייתה ה-אסטון מרטין DB2/4 גרסת קבריולט.